Verlief en verloof ná die groot hartseer | Maroela Media
Jonas Nilsson vra Mariandra Heunis die groot vraag. Foto: Reint Dykema
"Hierdie belofte wat die Here vir my gemaak het, het so vinnig waar geword dit het sommer my asem weggeslaan."
Só het Mariandra Heunis gesê nadat sy Donderdag verloof geraak het aan die Sweedse aktivis Jonas Nilsson.
Mariandra se man, Johann, is op 1 Oktober 2016 tydens 'n aanval by die gesin se huis op 'n kleinhoewe in Kameeldrift, noordoos van Pretoria, voor haar doodgeskiet. Mariandra, wat in dié tyd agt maande swanger was, en hul drie dogtertjies het die aanval oorleef. Die egpaar se seuntjie is vyf dae ná Johann se begrafnis, op Mariandra se verjaardag, gebore.
Mariandra het verlede jaar in 'n aangrypende brief vertel oor die gebeure van dié aand wat haar en haar gesin se lewe handomkeer verander het. Sedertdien is sy nou betrokke by bewusmakingsveldtogte oor plaasaanvalle en het sy al op verskeie geleenthede haar traumatiese ervaring en haar storie van hoop gedeel.
Mariandra was heeltemal uit die veld geslaan toe Jonas op een knie gaan om haar te vra om met hom te trou. Foto: Reint Dykema
Mariandra het weer liefde gevind nadat sy en Nilsson mekaar in Januarie vanjaar leer ken het toe hy 'n dokumentêre fliek oor plaasmoorde in Suid-Afrika kom maak het en hy 'n onderhoud met haar gevoer het. Nilsson is ook 'n politieke wetenskaplike.
"Ons het ná die onderhoud so bietjie kontak behou en hy was 'n paar keer daarna weer in Suid-Afrika en dan het ons bymekaargekom. Ons het na elke besoek meer en meer gesels en ek is drie weke gelede Swede toe waar ek 'n spreker by 'n konferensie was."
Nilsson het saam met Mariandra teruggekeer na Suid-Afrika om haar by te staan met die hofverskyning van Johann se vermeende moordenaar. Justice Sethlangu het op 15 Augustus in die hooggeregshof in Pretoria verskyn en die saak is tot Desember uitgestel.
"Ek sou moes getuig het en Jonas het saamgekom om by my te wees." Volgens Mariandra het sy nie verwag Nilsson sou die groot vraag vra nie, maar is sy baie bly en dankbaar. Nilsson het dit Donderdagaand gedoen tydens die premiere van een van sy dokumentêre rolprente.
"Dit het die wind uit my seile gehaal. Ek het nie in my wildste drome gedink ek sou so vinnig weer liefde vind nie. Ek het baie vinnig na wat gebeur het besluit om daaraan te werk om gelukkig te wees en vir my en my kinders 'n mooi lewe te maak. Dit het onverwags en vinnig oor ons pad gekom, maar so vinnig deel geword van ons normaal."
Volgens Mariandra het sy nadat sy vir Nilsson ontmoet het besef hoe eensaam sy eintlik voel en dat sy niemand het om mee te praat nie. "Die lewe gaan aan – dit is die hartseer, maar dit is ook die hoop. Dit was ons gehad het voor Johann se dood is ons ou lewe. Hy kan nie terugkom nie."
Mariandra sê die belangrikste ding is dat haar kinders, Mieke (8), Misha (6), Majandré (wat in September vier word) en AJ wat binnekort sy tweede verjaarsdag vier, gelukkig is. "Die kinders is baie erg oor Jonas en hulle is baie lief vir hom. Ek het snaaks genoeg aan die begin van die jaar gesê ons nuwe lewe begin nou en die Here het dit waar gemaak."
Mariandra bly saam met haar kinders in Centurion en Nilsson sal vir eers voortgaan om tussen Suid-Afrika en Swede te pendel. "Ons beoog om nog hier te bly. Ek is nog baie besig met die bewusmaking rondom plaasmoorde en wil dit nie los nie."
Volgens Mariandra het Nilsson nie kinders van sy eie nie, maar het hy reeds 'n hegte band met haar kinders. Die paartjie het nog nie oor 'n troudatum gesels nie. "Die realiteit sink nog in," lag sy.
ANC se Noordwes-komitee ontbind
Wonderlik! So dankbaar die seer het jou nie onder gekry nie, daar is altyd hoop en dan kom liefde so onverwags! Baie geluk!!!
Tweede kanse kom, wees goed vir mekaar ?? 'n Goeie begin op die nuwe LEWE Baie geluk ??
Wat n pragtige verhaal met n wonderlike einde!
Wat n pragtige roeping om te waarheid vas te vang op film.
Dit is ongelooflik wonderlike nuus! Julle is so 'n mooi gesin en ons wens julle al die Vreugde en Vrede toe wat net van God kan kom!
n Baie treffende verhaal van hoe ons VADER steeds in die donkerste tye van ons lewe met ons is en hoe Hy die lewe weer in n vreugdefees kan verander.